Questione Ladina

Cun **Questione Ladina** (ven a stâi cuestion ladine) si intint la domande se il furlan, il ladin e il romanç a formedin un sisteme linguistic unic e se si podedi includilis sot dal non comun di lenghis reto-romanzis.

Cheste cuestion e je puartade indevant dal inizi dal XX secul dai studiôs di linguistiche, e lis lôr posizions a si podin dividi in doi grancj grups. Oltri a lis considerazions dome linguistichis, a son spes jentradis te discussion ancje argoments di gjenar politic.

## Opinion dai Ascolians
Il prin grup di studiôs e base lis lôr ideis sui lavôrs di Graziadio Isaia Ascoli, linguist gurizan, estindûts e metûts a puest tai agns sucessîfs di Theodor Gartner (1843-1925).

Chescj doi studiôs a sostegnin che lis similaritâts tra lis trê lenghis a son cussì evidentis, che e scugne jessi stade une lenghe origjinarie in comun, che si pandeve tra il pas di Oberalp in Svuizare e il Friûl.

Cheste unitât e fo cul timp vie vie rote sei dal isolament, sei de divierse influence di altris lenghis, in particolâr pe avanzade vierç sud dal todesc e vierç nord dal talian.

## Opinion dai Battistians
Chest secont grup, di cui si segnalin Carlo Battisti (1882-1977) e Carlo Salvioni (1858-1920), al sosten che il reto-romanç al è dome il romanç dai Grisons, cui siei cinc dialets. Ogni parintele cul ladin e cul furlan e sarès une costruzion dai linguiscj cence leams cu la realtât.

Lis carateristichis comunis par furlan, ladin e romanç, secont lôr, fin al XIII secul, si podevin cjatâ ancje tai dialets di dut l'arc alpin, par esempli in Lombardie, in Venit e in part ancje te planure padane. Duncje lis carateristichis fonetichis definidis come reto-romanzis a saressin caratteristichis "vieris", di 7 secui indaur, di dute l'Italie dal nord, e intes trê lenghis si son dome conservadis miôr. Une tesi une vore contestade parcè che a son 7 secui che ladin, furlan e romanç a son une vore diferents dai dialets alt-talians. Carlo Battisti e Carlo Salvioni  a son condiderâts nazionaliscj talians e redentiscj e la lôr tesi e servive a justificâ la concuiste del Tirôl ladin e todesc di bande de Italie inte prime vuere mondiâl.  

## Conseguencis politichis
Al inizi la dispute tra Ascolians e Battistians e fo suntun plan dome sientific. Al inizi dal XX secul lis posizions di Battisti a forin cjapadis sù dai irendetiscj talians, che a interpretarin lis tesi dal studiôs secont la idee che furlans, romançs e ladins a fevelavin in pratiche talian, e duncje a vevin di jessi unîts al stât talian. Duncje ancje il cjanton Tessin e chel dai Grisons e vevin di passâ sot de Italie.

Il probleme di font al jere che si interpretave une teorie sientifiche dal pont di viste politiche: ancje se dutis chestis lenghis a jerin dialets de Italie del nord, i siei fevelants no la sintivin plui cussì, e duncje no acetivin chestis teoriis.

## Gnûfs disvilups
A son stâts puartâts indevant diviers studis su trop dongje che a son lis lenghis (tecniche cognossude ancje come dialetrometrie), ma no si à rivât ancjemò a risultâts definitîfs. Oramai di agns a livel internazionâl furlan, romanç e ladin dolomitic a son considerâdis lenghis autonomis che no fasin part dal grop dal talian.

## Viôt ancje
* Ladinie